ยูโอบีแง้ม คนไทยร่วม อาวร์คราวด์
ยูโอบีเปิดทางลูกค้าไทยร่วมลงทุนอาวร์คราวด์ในสิงคโปร์
4 มี.ค. 2559

ยูโอบีเปิดทางลูกค้าไทยร่วมลงทุนอาวร์คราวด์ในสิงคโปร์ 
รายงานข่าวจากธนาคารยูโอบี เปิดเผยว่า ธนาคารยูโอบี (สิงคโปร์) ประสบความสำเร็จในการสนับสนุนอาวร์คราวด์ (OurCrowd) ในการระดมทุน โดยการถือหุ้นของผู้ถือหุ้นรายย่อยสำหรับธุรกิจที่ก่อตั้งใหม่ (สตาร์ทอัพ) โดยธนาคารยูโอบี (สิงคโปร์) จะร่วมลงทุนด้วยมูลค่า 10 ล้านเหรียญสหรัฐ หรือประมาณ 355 ล้านบาท (คำนวณจากอัตราแลกเปลี่ยนล่าสุดที่ 35.50 บาท/เหรียญสหรัฐ) และลูกค้าของธนาคารยูโอบีสามารถขยายการลงทุนไปยังธุรกิจที่เป็นลูกค้าของอาวร์คราวด์ได้
“ความร่วมมือกันระหว่างธนาคารยูโอบี (สิงคโปร์) และอาวร์คราวด์นี้ จะเปิดช่องทางให้ลูกค้าของธนาคารยูโอบี (ไทย) ที่เข้าข่ายเป็น Accredited Investor ได้ลงทุนในธุรกิจที่อยู่ในพอร์ตของอาวร์คราวด์ โดยลูกค้าของธนาคารยูโอบีที่สนใจสามารถติดต่อผ่านฝ่ายลูกค้าสัมพันธ์ที่ให้บริการอยู่”
ทั้งนี้ ธุรกิจในเอเชียที่มีนวัตกรรมที่มีศักยภาพทางธุรกิจจะเข้าถึงเงินทุนผ่านระบบของอาวร์คราวด์ เพื่อระดมทุนมูลค่าน้อยจากนักลงทุนรายย่อยจำนวนมาก โดยแลกกับการถือหุ้นในบริษัท รวมทั้งสามารถใช้ช่องทางอาวร์คราวด์เข้าถึงนักลงทุนทั่วโลกในการขยายธุรกิจในต่างประเทศ